La mosca soldat negra ( Hermetia illucens ) no constitueix plaga ni és vector de malalties.
A més, pot proporcionar tot un seguit de productes i serveis que fan que d'un temps ençà se n'estigui popularitzant la cria.
Accés al camp global de la R+D+I externa
Hermetia illucens és una mosca originària de les zones subtropicals d'Amèrica.
Fa uns 2 cm de longitud i la seva larva s'alimenta habitualment de matèria orgànica en descomposició, tant vegetal com animal: durant els quaranta-cinc dies que van de la posta dels ous (normalment, uns vuit-cents) al naixement de la mosca, el volum de residus en els quals prospera es redueix d'un 70%.
S'ha observat també que la presència de les larves a la matèria orgànica en descomposició fa disminuir les olors dels materials.
D'altra banda, la degradació de la matèria i la fricció de les larves de la mosca soldat negra entre si produeixen increments de temperatura, que es pot enfilar fins als 40o C. S'ha constatat, també, la presència a l'aparell digestiu de Hermetia illucens d'enzims amb capacitat bactericida.
Les característiques biològiques i ecològiques apuntades més amunt han cridat l'atenció de companyies com la francesa GreenSoldier, que pretén aprofitar l'insecte i les seves larves per aconseguir la reducció dels residus orgànics, així com la producció de fertilitzant, proteïna animal, olis i biopolímers.
GreenSoldier inicia el cicle proporcionant a les larves de Hermetia illucens l'aliment que necessiten: concretament, fruites i verdures descartades per a la venda, i excedents alimentaris provinents d'empreses de restauració i de distribució recol·lectats localment.
Durant el període d'incubació s'aconsegueix fertilitzant produït pel compostatge biològic operat per les larves.
Es tracta d'un compost ric en nitrogen, fòsfor, potassi i oligoelements que, un cop estabilitzat per evitar que desprengui amoníac i males olors, és apte per a l'agricultura convencional i biològica.
També, asseguren a GreenSoldier, es podrien habilitar sistemes per aprofitar la calor generada pel procés de descomposició de la matèria orgànica i pel moviment de les larves.
Pel que fa a les larves, aquestes han convertit els nutrients en valuoses reserves corporals de proteïna, lípids, vitamines, sals minerals i quitina.
Cadascun d'aquests components es valoritzarà posteriorment segons un procediment específic.
D'altra banda, una fracció de les larves es conservarà per tal que neixi una nova generació d'exemplars de mosca soldat negra que permeti perpetuar el cicle.
Segons els responsables de GreenSoldier, al llarg del procés no es produeixen residus, ja que tant els exemplars de Hermetia illucens morts com les exúvies (cobertes exteriors abandonades després de la muda) són aprofitables i es poden incorporar al cicle.
Com s'ha assenyalat, altres productes que s'obtenen d'aquesta varietat d'entomocultura són proteïnes aptes per a l'alimentació animal, en forma de farina, tant per a mascotes com per a explotacions d'aviram o piscifactories; olis rics en àcids grassos omega-3 i omega-6, gràcies a procediments d'extracció en fred, aptes per a la formulació de pinsos animals o per a l'ús com a biocarburants; i quitina, que és el component fonamental de les cutícules dels insectes i que es pot utilitzar com a biopolímer, amb possibles aplicacions als camps de la medicina, la cosmètica, la farmàcia i les biotecnologies.
Per finalitzar, cal assenyalar que la companyia GreenSoldier ha finançat el seu projecte de manera col·laborativa, a partir de les aportacions realitzades per la ciutadania mitjançant la plataforma WeDoGood.
Dimensió social de la sostenibilitat, Valorització de residus no aprofitables com a subproductes, Valorització de materials, Obtenció de fertilitzants orgànics de qualitat a partir de residus, Mitigació